
W-állapotok desztillációja nemlineáris iteratív protokoll segítségével

Kulcsszavak: kvantumkommunikáció; desztillációs protokoll; összefonódott állapotok; numerikus módszerek; variációs kvantum algoritmus
A többrészecskés kvantum-összefonódott állapotok, mint például a Greenberger–Horne–Zeilinger (GHZ) és W állapotok különleges figyelmet kapnak a kvantum-információelméletben. Az információs protokollok sikeres működéséhez elengedhetetlenek a jó minőségű, tisztított (zajmentes) kvantumállapotok.
Pontosan ezt a célt szolgálja az általunk vizsgált desztillációs módszer, amely során több zajos állapotból egy tisztább kvantumállapotot hozunk létre. Kutatásunkban a háromrészecskés W-állapotok desztillálását egy nemlineáris protokoll segítségével valósítjuk meg, amelyhez lokális műveleteket és klasszikus kommunikációs csatornákat (LOCC) alkalmazunk. Így a megfelelő operációk elvégzését követően a kommunikáló felek klasszikus módon hitelesítik eredményüket.
A legnagyobb hűséghez tartozó lokális operátor keresését variációs kvantum algoritmussal (VQA) végezzük. A maximalizálást több különböző iterációszámmal is elvégezve, jelentősen eltérő eredményekre jutunk. Legfontosabb eredményként megmutatjuk, hogy alternáló kétlépéses protokoll segítségével hatékonyan desztillálható a W-állapot koherens és fehérzajjal terhelt hibák esetében is.



